Gandia recupera la normalitat després de l'apagada elèctrica que va afectar tot el país
29 abril 2025

## Gandia recupera la normalitat després de l'apagada elèctrica que va afectar tot el país29 abril 2025Última actualització: 29 abril 2025

![](../gestion/img/9fe934f1d0451fe6eec49c0577df816d7889b37f697e24538a42736fa01e49d7.jpg)  
  

L’alcalde de Gandia, **José Manuel Prieto**, ha comparegut aquest matí per informar sobre la situació de la ciutat després de l’apagada generalitzada que es va produir ahir a tot el país. Una jornada inèdita, en la qual “_la prioritat va ser, en tot moment, protegir la població i garantir la seguretat a la ciutat, en un dia marcat també per la caiguda de les telecomunicacions_”. Prieto ha remarcat que després d’una nit tranquil·la, ja hi ha plena normalitat en tots els àmbits de la ciutat.

  

L’alcalde ha estat acompanyat per la primera tinenta d’alcalde, **Alícia Izquierdo**; la regidora de Protecció, Seguretat i Convivència, **Lydia Morant**; **Jesús Naviero**, edil de Serveis Bàsics; la regidora de Benestar Social, **Inma Rodríguez;** el regidor d’Administració, Govern Interior i Convivència, **Adrià Vila,** i el Intendent Cap de la Policía Local, **José Martínez Espasa**.

La primera autoritat municipal ha explicat que des del primer moment es van activar els dispositius d’emergència, destacant l’eficàcia de l’operatiu municipal i l’actitud exemplar de la ciutadania. La fallada en el subministrament elèctric va començar a registrar-se a les 12:33 hores, i davant la persistència de l’anomalia, es va activar el primer CECOPAL (Centre de Coordinació Operativa Municipal), òrgan que assumeix la gestió de les emergències a nivell local. Aquest òrgan va celebrar vàries reunions. Així, també hi va haver una altra reunió per la nit amb la Policia Nacional i la Guàrdia Civil per abordar el reforç de la seguretat nocturna.  
“Des del primer moment vam tindre clar que es tractava d’una situació d’envergadura nacional i vam prendre el comandament amb total responsabilitat”.

En la compareixença, Prieto ha detallat que durant les primeres hores de l’emergència, es van desplegar 10 patrulles de la Policia Local reforçades per efectius de Policia Nacional i Guàrdia Civil. Els agents de la Policia Local van participar en el rescat d’11 persones atrapades en ascensors, així com en la revisió i reforç de la senyalització en encreuaments sense semàfors. A més, van atendre les persones vulnerables i van col·laborar en els dispositius posats en marxa amb la finalitat de mantindre el control de l’ordre públic en tots els districtes de la ciutat.  
Malgrat la situació, no es van registrar robatoris ni incidents greus, cosa que l’alcalde va atribuir al comportament “_cívic, responsable i exemplar_” de la ciutadania.

  

**Respecte als serveis essencials**, la xarxa d’aigua potable va funcionar sense interrupcions gràcies a grups electrògens d’emergència a les estacions de bombeig. Encara que hi va haver lleugeres caigudes de pressió en plantes altes a causa de la falta de corrent elèctrica, el subministrament va estar garantit. De la mateixa manera, la xarxa de sanejament i recollida de residus va operar amb normalitat, encara que amb alguns ajustos horaris. També es va mantindre en funcionament el centre de diàlisi de la ciutat, les residències de majors i els centres sanitaris, sense incidències destacables. En els casos puntuals amb necessitat de respiradors, es va actuar de forma immediata.

  

**Restabliment del servei elèctric**  
La corrent va començar a restablir-se de forma progressiva al voltant de les 00:30 hores, i per a la 01:00 ja estava pràcticament normalitzada a tota la ciutat. Des de les 08:00 d’aquest matí, Iberdrola no registra cap incidència activa a Gandia. L’enllumenat públic va ser restituït durant la nit, la qual cosa va permetre garantir la seguretat ciutadana.

  

**Col·legis oberts**  
Seguint les instruccions del Govern d’Espanya—després d’elevar-se el nivell d’emergència al 3 en sol·licitar-ho la Generalitat Valenciana—, els centres escolars van obrir les portes sense activitat lectiva oficial. No obstant això, l’assistència va ser significativa, amb percentatges que van oscil·lar entre el 30% i el 80%, i fins i tot del 100% en alguns centres. Segons Prieto, això demostra “la voluntat de normalitat en una jornada atípica”.

L’alcalde ha incidit que, tot i la gravetat de l’episodi, “_mai vam perdre el control ni vam deixar d’actuar amb eficàcia_”, i ha insistit en l’agraïment a la ciutadania per haver tingut el que ha qualificat com “_una actitud exemplar i cívica, permetent que tot el dispositiu funcionara amb total fluïdesa_”. També ha elogiat el treball del personal municipal, operaris, tècnics, brigades d’emergència i cossos de seguretat: _“Entre tots hem donat una resposta a l’altura de les circumstàncies, amb agilitat, coordinació i responsabilitat_”.

José Manuel Prieto ha tancat la seua intervenció subratllant que aquesta experiència, encara que inèdita, ha demostrat la fortalesa dels serveis públics de Gandia i la capacitat de la ciutat per afrontar emergències de gran escala. “_Hem estat al capdavant des del primer minut i hem superat aquesta prova amb nota. Això diu molt de Gandia com a ciutat i com a comunitat_”, ha conclòs.